Diari Oficial de la Generalitat Valenciana


Sumari del DOGV 9094, del 27-05-2021 (2021/4602)

RESOLUCIÓ de 29 d'abril de2021, del director general d'Administració Local, per la qual es publica la modificació dels Estatuts de la Mancomunitat Alto Turia.
--------------------------------------------------------------------------------------------------------------------------------------------------------------

### Dades del document

Número de DOGV
:   9094

Data del DOGV
:   27-05-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/4602


Data del document
:   29-04-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 29 d'abril de2021, del director general d'Administració Local, per la qual es publica la modificació dels Estatuts de la Mancomunitat Alto Turia. [2021/4602]  
La Mancomunitat Alto Turia, mitjançant l'acord del seu òrgan plenari en sessió de 10 juny de 2020, va aprovar definitivament la modificació dels seus estatuts, a fi d'adaptar-los a la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
  
De conformitat amb el que es disposa en l'article 46.2 de la Llei 21/2018, de 16 d'octubre, de la Generalitat, de mancomunitats de la Comunitat Valenciana, es tracta d'una modificació d'estatuts de caràcter constitutiu, pel qual cosa s'ha tramitat pel procediment establit en l'article 46.3 de la llei esmentada.  
Remesos l'expedient tramitat i els estatuts aprovats a aquesta Direcció General d'Administració Local, es comprova la seua adequació a la legislació vigent en matèria de règim local.  
L'eficàcia de la modificació estatutària requereix la seua publicació en el Diari Oficial de la Generalitat Valenciana, d'acord amb el que es disposa en l'article 46.3. apartat f de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
Per això, de conformitat amb la Llei 21/2018, de 16 d'octubre, de la Generalitat, de mancomunitats de la Comunitat Valenciana i d'acord amb el que es disposa en l'article 8 del Decret 169/2020, de 30 d'octubre, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Primer  
Publicar en el Diari Oficial de la Generalitat Valenciana els estatuts de la Mancomunitat Alto Turia, modificats per l'adaptació a la Llei 21/2018, de 16 d'octubre, de la Generalitat, de mancomunitats de la Comunitat Valenciana, i que figuren com a annex.  
  
Segon  
Inscriure la modificació d'estatuts en el Registre d'Entitats Locals de la Comunitat Valenciana.  
  
Contra aquesta resolució es podrà interposar un recurs d'alçada davant la Secretària Autonòmica de Promoció Institucional i Cohesió Territorial en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut aquest termini sense haver-se interposat el recurs, la resolució serà ferma amb caràcter general.  
I això sense perjudici que les persones interessades puguen interposar qualsevol altre recurs que estimen oportú en defensa dels seus interessos.  
  
València a 29 d'abril de 2021.- El director general d'Administració Local: Antoni Such Botella.  
  
  
ANNEX  
Estatuts de la Mancomunidad Alto Turia  
  
Article 1. Municipis que integren la Mancomunitat  
1. De conformitat amb el que disposa l'article 44 de la Llei 7/1985, de 2 d'abril, reguladora de les bases del règim local, en consonància amb els articles 31 a 39 del Reial decret 1690/1986, d'11 de juliol, pel qual s'aprova el Reglament de població i demarcació territorial de les entitats locals, els municipis d'Aras de los Olmos, Benagéber, Chelva, Titaguas i Tuéjar, de la província de València, a l'empara del que disposa l'ordenament jurídic vigent, van acordar en 1975 constituir-se en mancomunitat voluntària de municipis per a l'organització i prestació en forma mancomunada de les obres, serveis o activitats de la seua competència, que figuraran en els presents estatuts.  
2. La Mancomunitat tindrà personalitat i capacitat jurídica per al compliment de les seues finalitats específiques.  
3. L'àmbit territorial de la Mancomunitat serà el dels termes dels municipis que la integren (article 12 de la Llei 7/1985, de 2 d'abril, reguladora de les bases del règim local).  
  
Article 2. Denominació i seu  
La Mancomunitat que es va constituir s'anomena Mancomunitat Alto Turia, i té la seu al municipi de Tuéjar.  
  
Article 3. Competències i finalitats  
1. La Mancomunitat es constitueix amb l'objectiu de prestar els serveis següents:  
a) Informació i promoció de l'activitat turística d'interés i àmbit local.  
b) Avaluació i informació de situacions de necessitat social i atenció immediata a persones en situació o risc d'exclusió social.  
c) Transport col·lectiu urbà.  
d) Fires, abastiments, mercats, llotges i comerç ambulant.  
e) Promoció de la cultura i equipaments culturals.  
f) Promoció de l'esport i instal·lacions esportives i d'ocupació del temps lliure.  
g) Parcs i jardins públics, gestió de residus sòlids urbans i protecció contra la contaminació acústica, lumínica i atmosfèrica en zones urbanes.  
h) Promoure la prestació de qualsevol altre servei inclòs en l'àmbit de la competència municipal, segons els termes de la legislació de l'Estat i de la comunitat autònoma vigent en cada moment i col·laborar amb els ajuntaments.  
2. Per a l'assumpció de nous serveis caldrà la conformitat de totes les entitats mancomunades interessades per acord del ple d'aquests per majoria absoluta. Aquesta assumpció de nous serveis comportarà la modificació dels Estatuts en els aspectes constitutius, que s'operarà d'acord amb el que disposa l'article 24 d'aquests.  
  
3. La Mancomunitat estudiarà aquestes peticions i resoldrà sobre la seua viabilitat.  
4. La prestació i explotació dels serveis la podrà fer la Mancomunitat d'acord amb qualsevol de les formes previstes en l'ordenament jurídic vigent.  
La prestació dels serveis enumerats en el paràgraf primer d'aquest article suposarà, quan s'acorde, la subrogació per part de la Mancomunitat en la titularitat del servei, i li correspondrà, per tant, la gestió integral d'aquest, així com tot allò que fa referència a la imposició i ordenació de la taxa que s'hi puga establir.  
  
Article 4. Capacitat jurídica  
La Mancomunitat, com a entitat local reconeguda per la llei, exercirà totes les potestats que siguen conferides per la legislació vigent que afecte les entitats d'aquestes característiques per al compliment de les seues finalitats.  
  
Article 5. Òrgans de la Mancomunitat  
1. En tot cas, els òrgans de govern i administració seran representatius dels ajuntaments mancomunats mitjançant la participació de l'alcaldessa o l'alcalde i de la resta dels seus representants. S'hauran de garantir els drets de participació de les diferents formacions i agrupacions polítiques presents en el Ple de la Mancomunitat, en les seues comissions informatives, comissió especial de comptes i qualsevol altre òrgan complementari que puguen constituir.  
2. Els òrgans de govern són:  
El Ple de la Mancomunitat.  
El president.  
El vicepresident o vicepresidents, si és el cas.  
La Junta de Govern Local.  
La comissió especial de comptes.  
3. Es podran crear, igualment, totes les comissions informatives que es requerisquen, tenint en compte el nombre de serveis que la Mancomunitat preste.  
La creació i composició d'aquestes comissions s'acordarà en la sessió extraordinària a què es refereix l'article 12.2, sense perjudici de la possibilitat d'acordar modificacions en sessions posteriors.  
Article 6. El Ple de la Mancomunitat  
1. Cada municipi estarà representat en el Ple de la Mancomunitat per l'alcalde o l'alcaldessa i un altre regidor o regidora, elegit pel ple corresponent i que es mantindrà fins que no el revoque el ple que el va elegir o perda la condició de regidor. El vot serà emés individualment per cada un dels representants.  
2. La pèrdua de la condició d'alcalde o alcaldessa o del titular de la regidoria comporta, en tot cas, el cessament com a representant de l'ajuntament en la Mancomunitat, les funcions de la qual seran assumides per qui els substituïsca. Quan la pèrdua de la condició de regidor o regidora es produïsca per extinció del mandat, continuaran en funcions solament per a l'administració ordinària fins a la presa de possessió dels seus successors. El mateix criteri s'aplicarà en cas de renúncia de la condició de membre representant de la corresponent mancomunitat.  
  
  
Article 7. Designació de representants i terminis  
1. Finalitzat el mandat dels ajuntaments, els òrgans de la Mancomunitat continuen en funcions per a l'administració ordinària dels assumptes fins a la constitució dels nous òrgans, sense que en cap cas puguen adoptar acords per als quals es requerisca majoria qualificada.  
  
2. Després de cada procés electoral municipal i una vegada que els ajuntaments hagen comunicat a la Mancomunitat la seua representació en aquesta, la presidència en funcions convocarà la sessió plenària per a la constitució i l'elecció dels òrgans de govern, tot això, de conformitat amb el que estableixen els estatuts. Aquesta sessió tindrà lloc dins dels dos mesos següents a la constitució dels ajuntaments. Si no es convoca dins del termini assenyalat, quedarà automàticament convocada dotze hores després del primer dissabte posterior a l'últim dia hàbil de l'esmentat termini, en el lloc on habitualment se celebren les sessions constitutives.  
  
Article 8. Funcionament i atribucions del Ple de la Mancomunitat  
  
1. El Ple de la Mancomunitat estarà integrat per representants designats pels municipis mancomunats i presidit per la presidència de la Mancomunitat.  
2. En el ple de les mancomunitats, a cada un dels membres li correspon un vot amb el mateix valor.  
3. La resta d'aspectes relatius al règim de funcionament i competències dels òrgans de la Mancomunitat s'ajustarà al que estableixen els estatuts i reglaments orgànics, si és el cas, i, supletòriament, al que s'estableix per als ajuntaments en la normativa de règim local.  
  
4. Correspondran al ple les atribucions que li conferisquen aquests estatuts i la normativa que li siga aplicable. En tot cas, tindrà assignades les atribucions següents:  
a) Elegir els òrgans unipersonals de la Mancomunitat.  
b) Proposar les modificacions dels estatuts.  
c) Aprovar i modificar les ordenances de la Mancomunitat i els seus reglaments orgànics.  
d) Proposar el canvi de denominació de la Mancomunitat i l'adopció o modificació dels seus símbols o ensenyes.  
e) Aprovar els pressupostos i el compte general de la Mancomunitat.  
  
f) Proposar la incorporació de nous membres a la Mancomunitat i comprovar la concurrència dels pressupostos necessaris per a la separació voluntària de membres de la Mancomunitat i, quan siga procedent, acordar la seua separació obligatòria.  
g) Proposar la dissolució de la Mancomunitat.  
h) Altres competències que hagen de correspondre al ple per exigir que siguen aprovades amb una majoria especial.  
i) Aprovació de la plantilla de personal i relació de llocs de treball.  
  
j) L'exercici d'accions judicials i administratives i la defensa de la corporació en matèries de competència plenària.  
k) Adquirir i alienar el patrimoni de la Mancomunitat, així com la revisió de l'inventari.  
l) Aprovació de la determinació dels recursos propis de caràcter tributari.  
m) Aprovar plans i projectes necessaris per a l'establiment, desenvolupament i gestió d'obres, serveis o activitats previstes com a finalitats de la Mancomunitat.  
n) Establiment de mèrits per als concursos de funcionaris d'habilitació nacional.  
o) Determinar la manera de gestionar els serveis.  
p) Fixar anualment les aportacions econòmiques dels municipis integrants de la Mancomunitat establides en l'article 18 d'aquest estatut.  
  
q) Les altres atribucions que per la legislació vigent es confereixen al ple de l'ajuntament.  
5. Correspon igualment al ple la votació sobre la moció de censura de la presidència de la Mancomunitat i sobre la qüestió de confiança plantejada per aquesta. Seran públiques i es realitzaran mitjançant crida nominal, en tot cas, i es regiran pel que es disposa en la legislació electoral general.  
  
Article 8 bis. Junta de Govern  
1. La junta de govern local és un òrgan d'assistència al Ple, a la presidència, a les vicepresidències i a la resta d'òrgans, i de gestió de la Mancomunitat, i estarà integrada per la presidència, vicepresidències i un nombre de representants dels municipis mancomunats integrants del Ple, mai superior a un terç del nombre de membres del Ple.  
  
2. El president de la Mancomunitat serà el president de la Junta de Govern, i a ell li correspondrà la designació dels membres d'aquesta.  
  
3. Les atribucions de la junta de govern seran, en tot cas:  
a) Assistir la presidència i la resta d'òrgans de la Mancomunitat en les seues atribucions.  
b) Exercir les competències que la presidència o un altre òrgan de la mancomunitat li hagen delegat.  
  
Article 8 ter. Comissió especial de comptes  
1. Correspon a la comissió especial de comptes l'examen, estudi i informe dels comptes, pressupostaris i extrapressupostaris, que haja d'aprovar el Ple de la Mancomunitat i, especialment, del compte general que han de rendir les mancomunitats.  
2. Per a l'exercici de les seues funcions, la comissió podrà requerir, a través de la presidència de la Mancomunitat, la documentació complementària necessària i la presència dels membres de la Mancomunitat i el seu personal relacionats amb els comptes que s'analitzen.  
3. La comissió especial de comptes s'haurà de reunir necessàriament abans de l'1 de juny de cada any per a examinar els comptes generals de la Mancomunitat d'àmbit comarcal i informar-ne.  
4. A més de tot això, pot celebrar reunions preparatòries, si la presidència ho decideix o si ho sol·licita, almenys, una quarta part del nombre legal de membres de la Mancomunitat.  
5. La comissió especial de comptes podrà actuar com a comissió informativa per a l'informe o el dictamen dels assumptes relatius a economia i hisenda de la Mancomunitat, si així ho preveu el reglament orgànic o ho acorda el Ple.  
  
Article 9. Nomenament del president  
1. El president o presidenta de la Mancomunitat serà elegit pel Ple d'aquesta, entre els seus membres, per majoria absoluta del nombre legal de membres de la Mancomunitat.  
2. Podran ser candidats a la presidència tots i cada un dels vocals que componen el Ple.  
3. Si cap candidat no obté majoria absoluta en la primera votació, es farà vint-i-quatre hores després una segona votació, en la qual s'elegirà qui obtinga més vots. En cas d'empat, serà elegit el de més edat.  
  
4. Per a la destitució del president o presidenta se seguirà el mateix procediment que l'establit en la legislació vigent per a la destitució de l'alcalde o alcaldessa.  
5. La pèrdua de la condició de regidor o regidora en el municipi mancomunat serà causa de cessament en la titularitat de la presidència.  
6. La persona titular de la presidència podrà renunciar voluntàriament a la titularitat d'aquest òrgan manifestant-ho per escrit.  
  
  
Article 10. Vicepresident  
El president o presidenta designarà un o més vicepresidents, en nombre màxim de dos, que substituiran per l'ordre del seu nomenament en cas d'absència, vacant o malaltia. S'informarà el Ple d'aquests nomenaments en la primera sessió que es faça.  
  
Article 11. Atribucions del president  
1. Corresponen al president o presidenta de la Mancomunitat les competències següents:  
a) Dirigir el govern i l'administració de la Mancomunitat.  
b) Convocar, presidir i alçar les sessions del Ple, de la Junta de Govern i de qualssevol altres òrgans municipals.  
c) Decidir els empats amb vot de qualitat, una vegada feta la segona votació, i si persisteix l'empat.  
d) Dirigir, inspeccionar i impulsar els serveis, les obres i les activitats de la Mancomunitat.  
e) Ordenar pagaments, retre comptes i administrar els fons i els béns de la Mancomunitat.  
f) Disposar despeses dins dels límits de la seua competència.  
g) Exercir la direcció superior del personal de la Mancomunitat.  
  
h) Contractar obres, serveis i subministraments, dins dels límits establits per la legislació vigent per a l'alcalde.  
i) Representar la Mancomunitat.  
j) Exercir accions judicials i administratives en cas d'urgència.  
  
k) Aprovació de les bases que regiran les proves d'accés a la funció pública de la Mancomunitat.  
l) Totes aquelles que la normativa de règim local atribueix a l'alcalde per al compliment de les competències que té atribuïdes, així com les no atribuïdes específicament a un altre òrgan.  
2. El president o presidenta pot delegar l'exercici de les seues atribucions, excepte la de convocar i presidir les sessions del Ple, decidir els empats amb el vot de qualitat, la direcció superior de tot el personal i les enumerades en els apartats a) i j).  
  
Article 12. Règim de sessions del Ple  
1. El Ple funciona en règim de sessions ordinàries, de periodicitat preestablida, i extraordinàries.  
2. El Ple celebra sessió ordinària, com a mínim, una vegada al trimestre. Dins d'aquest límit, correspon al Ple decidir la periodicitat d'aquestes sessions i els dies i hores en què se celebre, mitjançant un acord adoptat en sessió extraordinària, que haurà de convocar el president o presidenta dins dels trenta dies següents al de la sessió constitutiva. Les sessions extraordinàries se celebraran quan així ho decidisca el president o presidenta o ho sol·licite almenys una quarta part del nombre legal de vocals. En aquest últim cas, la sessió no podrà demorar-se més de 15 dies hàbils des que va ser sol·licitada.  
3. Les sessions del Ple s'han de convocar almenys amb cinc dies hàbils d'antelació. En la citació es farà constar l'ordre del dia.  
4. El Ple es constitueix vàlidament amb l'assistència d'un terç del nombre legal de membres d'aquest, que mai podrà ser inferior a tres. Aquest quòrum s'ha de mantindre al llarg de tota la sessió.  
5. En tot cas, hi han d'assistir el president i el secretari de la Mancomunitat, o els qui legalment els substituïsquen.  
  
Article 13. Sistema d'acords  
1. Els acords del Ple són adoptats, per regla general, per majoria simple dels membres presents. Hi ha majoria simple quan els vots afirmatius en són més que els negatius.  
2. És necessari el vot favorable de la majoria absoluta, referida al nombre legal de vots de la Mancomunitat, per a l'adopció dels acords en les matèries següents:  
a) Elecció i destitució del president.  
b) Proposta de modificació o ampliació dels Estatuts, tant per a la modificació dels aspectes constitutius com per a la dels aspectes no constitutius.  
c) Imposició i ordenació dels recursos propis de caràcter tributari.  
  
d) Aprovació d'operacions financeres o de crèdit i concessions de quitacions i esperes, quan l'import supere el 10 % dels recursos ordinaris del seu pressupost.  
e) Determinació de la forma de gestió del servei.  
f) Fixar anualment les aportacions econòmiques dels municipis integrants de la Mancomunitat establides en l'article 18 dels Estatuts.  
  
g) Acordar la dissolució de la Mancomunitat, amb els tràmits previs oportuns, i nomenar els vocals membres de la comissió liquidadora i aprovar la proposta efectuada per aquesta.  
h) Qualsevol altra matèria en què així es dispose en aquests estatuts o en la legislació de règim local aplicable.  
3. A l'efecte de votacions, en el Ple de la Mancomunitat, a cadascun dels membres li correspon un vot amb el mateix valor.  
  
Article 14. Habilitats estatals  
1. En aquesta mancomunitat hi ha un lloc de treball reservat a personal funcionari d'administració local amb habilitació de caràcter estatal a què corresponen les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
2. El lloc de treball reservat a personal funcionari d'administració local amb habilitació de caràcter estatal es prestarà per mitjà del règim d'acumulació de funcions.  
  
Article 15. La resta de personal  
1. El Ple de la Mancomunitat aprovarà anualment, juntament amb el pressupost, la corresponent plantilla de personal propi que inclourà tots els llocs de treball reservats a personal funcionari i laboral.  
  
2. La selecció i règim jurídic d'aquest personal així com la provisió dels llocs de treball existents es regirà, igual que per a la resta de les corporacions locals, pel que estableix la normativa bàsica sobre funció pública, règim local i resta de la legislació aplicable.  
  
  
També podria establir-se un sistema mixt de personal propi i personal cedit pels municipis mancomunats.  
  
Article 16. Recursos financers  
La hisenda de la Mancomunitat està constituïda pels recursos previstos en la legislació vigent de règim local i per les aportacions dels municipis mancomunats.  
  
Article 17. Ordenances fiscals  
1. Per a la imposició, exacció, liquidació i cobrança dels seus recursos, la Mancomunitat aprovarà les ordenances corresponents als diferents serveis, i aquestes ordenances tenen força obligatòria en tots els municipis integrants, una vegada aprovades.  
2. Correspondrà als municipis facilitar a la Mancomunitat tota la informació necessària per a la formació de padrons, altes, baixes i la resta de modificacions referides als contribuents afectats pels diferents serveis que constituïsquen les finalitats regulades en articles anteriors.  
  
3. La Mancomunitat podrà, en tot moment, pels seus mitjans, comprovar la veracitat i l'exactitud de les dades a què es refereix el número anterior.  
  
Article 18. Aportacions econòmiques  
Les aportacions de municipis mancomunats es fixaran anualment per a cada exercici econòmic pel Ple de la Mancomunitat amb el quòrum de la majoria absoluta del nombre legal dels seus membres i seran les següents:  
a) Una quota principal, en funció de l'ús que cada entitat realitze dels serveis que es presten mancomunadament. Per a la determinació d'aquesta quota s'aplicaran les bases o mòduls següents: nombre d'habitatges, superfície del nucli urbà, metres lineals de carrers, volum d'edificació, base imposable de l'impost sobre béns immobles, volum dels seus pressupostos, consum realment efectuat, qualssevol altres factors que puguen computar-se en raó del servei o activitat prestada. Les presents bases o mòduls podran aplicar-se aïlladament o conjuntament.  
  
b) Una quota complementària i obligatòria per a atendre les despeses generals de conservació, manteniment i administració, es realitzen o no els serveis, que serà idèntica per a tots els municipis mancomunats.  
c) Una quota extraordinària i obligatòria per a atendre despeses d'aquest caràcter.  
  
Article 19. Característiques de les aportacions  
Les aportacions dels municipis a la Mancomunitat tenen la consideració de pagaments obligatoris i preferents per a les entitats mancomunades.  
  
Article 20. Forma i termini dels pagaments  
1. Les aportacions econòmiques dels municipis es realitzaran en la forma i els terminis que determine el Ple. En el cas que algun municipi es retarde en el pagament de la seua quota més d'un trimestre, la presidència requerirà el pagament en el termini de vint dies. Transcorregut aquest termini sense haver fet efectiu el dèbit, la presidència podrà sol·licitar dels òrgans de l'Administració central, autonòmica o provincial, la retenció de les quotes pertinents a càrrec de les quantitats que per qualsevol concepte foren liquidades a favor de l'ajuntament deutor per tal que les entregue a la Mancomunitat.  
2. Aquesta retenció és autoritzada expressament pels ajuntaments mancomunats en el moment d'aprovació d'aquests estatuts, sempre que vaja acompanyat del certificat de descobert reglamentari en cada cas.  
  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva, i es podran reclamar les quantitats degudes i les despeses derivades, de conformitat amb els apartats 1 i 2 d'aquest article. Per manteniment reiterat s'entén la situació de deutor a la Mancomunitat per un període superior a dotze mesos.  
  
Article 21. Pressupost  
1. La Mancomunitat aprovarà anualment un pressupost d'acord amb el que estableix la legislació de règim local vigent.  
2. El pressupost constitueix l'expressió xifrada, conjunta i sistemàtica de les obligacions que, com a màxim, poden reconéixer, i dels drets que es prevegen liquidar durant el corresponent exercici econòmic.  
  
3. S'inclouran en el pressupost les inversions que es puguen fer, així com les seues fonts de finançament.  
  
Article 22. Patrimoni  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisquen, bé en el moment de la seua constitució o amb posterioritat. A aquest efecte, hi ha un inventari de conformitat amb el que estableixen les disposicions vigents en la matèria.  
2. La participació de cada entitat mancomunada en aquest patrimoni es fixarà tant inicialment, com després, en funció del nombre d'habitants de dret de cada entitat, segons el padró municipal.  
  
No obstant això, i ateses les característiques de les aportacions a la Mancomunitat, podran ser tinguts en compte altres factors de ponderació.  
  
Article 23. Duració  
La Mancomunitat es constitueix per temps indefinit.  
  
Article 24. Modificació d'estatuts  
1. La modificació dels estatuts de les mancomunitats podrà tindre caràcter constitutiu o no constitutiu.  
2. La modificació constitutiva dels estatuts de les mancomunitats es referirà, exclusivament, als aspectes següents:  
a) Objecte competencial.  
b) Sistema de representació dels municipis.  
c) Supòsits de dissolució de la Mancomunitat.  
d) Els que, al marge dels anteriors, establisquen els estatuts de la Mancomunitat.  
3. Les modificacions constitutives s'ajustaran al procediment següent:  
a) Aprovació inicial pel Ple de la Mancomunitat, per majoria absoluta del nombre legal de vots.  
b) Obertura d'un termini d'informació pública durant un mes, en els taulers d'anuncis dels ajuntaments mancomunats i de la mateixa mancomunitat, amb indicació de la forma, el lloc i termini de consulta i formulació d'al·legacions pels interessats.  
c) Emissió dels informes de la diputació provincial o, en el seu cas, diputacions provincials interessades i del departament del Consell amb competències en matèria d'administració local.  
d) Resolució pel ple de la mancomunitat, si és el cas, de les al·legacions o objeccions que es formulen.  
e) Aprovació pels plens dels municipis afectats, per majoria absoluta del nombre legal de membres.  
f) Publicació de la modificació en el Diari Oficial de la Generalitat Valenciana.  
4. La resta de modificacions estatutàries tindran caràcter no constitutiu i tan sols requeriran l'acord aprovatori del Ple de la Mancomunitat, per majoria absoluta de vots, amb audiència prèvia als municipis integrants de la Mancomunitat, i la publicació íntegra, per part de la Mancomunitat, en el Diari Oficial de la Generalitat Valenciana.  
  
5. Les modificacions estatutàries consistents en l'adhesió i separació de municipis es regiran pel que disposa el títol VII de la Llei 21/2018, de 16 d'octubre, de la Generalitat, de mancomunitats de la Comunitat Valenciana.  
  
Article 25. Adhesió de municipis  
1. Per a l'adhesió d'un o diversos municipis a la Mancomunitat amb posterioritat a la seua constitució serà necessari:  
a) La sol·licitud del ple de la corporació municipal interessada, per majoria absoluta del nombre legal dels seus membres.  
b) L'aprovació per part del ple de la mancomunitat de què es tracte, per majoria absoluta del nombre legal de vots.  
2. L'acord d'adhesió del nou municipi l'haurà de publicar la Mancomunitat en el Diari Oficial de la Generalitat Valenciana i s'haurà d'inscriure en el registre d'entitats locals autonòmic.  
3. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat pel nombre d'habitants de dret de l'entitat que hi sol·licita la inclusió.  
  
Si no hi ha aquest patrimoni, aportarà la quota que resulte de multiplicar la quantitat a què es refereix l'apartat b, de l'article 18, per un nombre d'anys que no podrà ser superior a cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
Així mateix, haurà d'aportar totes les despeses que s'originen amb motiu de la seua inclusió en la Mancomunitat.  
  
Article 26. Separació voluntària  
1. Els municipis podran separar-se en qualsevol moment de la Mancomunitat, amb el compliment previ dels requisits següents:  
a) Acord del ple municipal, sempre adoptat amb el vot favorable de la majoria absoluta dels membres de la corporació.  
b) Trobar-se al corrent en el pagament de les seues aportacions a la Mancomunitat.  
c) Que haja transcorregut, si és el cas, el període mínim de pertinença estatutàriament establit.  
d) Abonament de totes les despeses que s'originen amb motiu de la separació, així com la part del passiu contret per la mancomunitat al seu càrrec, d'acord amb els termes previstos en els estatuts de la Mancomunitat.  
e) Que es notifique l'acord de separació a la Mancomunitat amb una antelació mínima de sis mesos.  
2. Complits els requisits anteriors, la Mancomunitat haurà d'acceptar la separació del municipi interessat mitjançant acord per majoria absoluta del seu ple, al qual donarà publicitat la Mancomunitat a través del Diari Oficial de la Generalitat Valenciana i serà objecte d'inscripció en el registre d'entitats locals autonòmic.  
  
  
  
Article 27. Liquidació per separació  
1. La separació de la Mancomunitat d'un o més dels municipis no implicarà la necessitat de procedir a la liquidació d'aquella, i aquesta operació quedarà diferida al moment de dissolució de la Mancomunitat. No obstant això, en el cas que el municipi o municipis separats de la Mancomunitat hagen aportat a aquesta béns afectes a serveis propis es practicarà, excepte acord amb els municipis interessats, una liquidació parcial per tal que aquests elements els siguen reintegrats, sense perjudici dels drets que puguen assistir-los en el moment de la liquidació definitiva per haver aportat elements d'una altra naturalesa.  
  
2. Els municipis separats no podran, excepte el que estableix el paràgraf anterior, al·legar drets de propietat sobre els béns i serveis de la Mancomunitat radicats al seu terme municipal.  
3. Si, com a conseqüència de la separació d'un o més municipis, la Mancomunitat deixara de ser viable, es procedirà a dissoldre-la d'acord amb el que estableix l'article 29.  
  
Article 28. Separació obligatòria  
1. Les mancomunitats podran acordar la separació obligatòria dels municipis en els supòsits següents:  
a) L'incompliment reiterat del pagament de les seues aportacions.  
b) L'incompliment d'aquelles altres actuacions necessàries per al correcte desenvolupament de la mancomunitat a les quals estiga obligat pels estatuts.  
2. El procediment de separació l'iniciarà d'ofici la Mancomunitat mitjançant acord per majoria absoluta del seu ple.  
3. Acordada la iniciació del procediment de separació, es concedirà al municipi el termini d'audiència per un mes.  
4. Vistes les al·legacions presentades pel municipi, el Ple de la Mancomunitat podrà acordar la separació obligatòria mitjançant acord favorable de la majoria absoluta dels seus membres legals.  
5. La Mancomunitat publicitarà l'acord de separació obligatòria del municipi publicant-ho en el Diari Oficial de la Generalitat Valenciana i l'inscriurà en el registre d'entitats locals autonòmic.  
  
  
Article 29. Dissolució de la Mancomunitat  
La Mancomunitat serà dissolta per alguna de les causes següents:  
a) Per desaparició de la finalitat o finalitats per a les quals va ser creada.  
b) Quan així ho acorde el Ple de la Mancomunitat que representen la majoria absoluta del nombre total de vots, i els ajuntaments mancomunats amb el vot favorable de la majoria absoluta legal dels seus membres.  
c) Per dur-se a terme la prestació dels serveis objecte d'aquesta per l'Estat, comunitat autònoma o diputació provincial.  
  
Article 30. Procediment de dissolució  
1. Quan concórrega alguna de les causes de dissolució, la Mancomunitat, o a instàncies de qualsevol dels seus membres, haurà d'iniciar d'ofici el procediment de dissolució.  
2. El procediment de dissolució de les mancomunitats requerirà:  
  
a) Acord de la dissolució de l'entitat pel Ple de la Mancomunitat, per majoria absoluta legal del nombre de vots, i s'ha de comunicar al departament del Consell competent en matèria d'administració local.  
  
b) El sotmetiment a informació pública durant un mes en tots els ajuntaments mancomunats.  
c) Els informes de la diputació provincial i del departament del Consell competent en matèria d'administració local.  
d) L'aprovació dels ajuntaments mancomunats, per majoria absoluta del nombre legal dels seus membres. El tràmit continuarà sempre que quede acreditada l'aprovació per les dues terceres parts de les entitats locals integrants de la mancomunitat a favor de la dissolució proposada.  
  
e) L'aprovació pel ple de la Mancomunitat, per majoria absoluta dels seus vots, de la proposta efectuada per la comissió liquidadora.  
  
f) Remissió al departament del Consell competent en matèria d'administració local, que procedirà a publicar la dissolució en el Diari Oficial de la Generalitat Valenciana, i donarà de baixa la Mancomunitat en el Registre d'Entitats Locals de la Comunitat Valenciana.  
  
3. Aprovada la dissolució d'una mancomunitat per part dels plens municipals i abans de remetre-la a la Generalitat, s'haurà de crear una comissió liquidadora composta, almenys, per la presidència de la mancomunitat de què es tracte i dos vocals. En aquesta s'integrarà, per a complir les seues funcions assessores, el personal que tinga atribuïdes les funcions reservades a habilitats nacionals. Podrà igualment convocar a les seues reunions experts determinats, només als efectes de sentir la seua opinió o preparar informes o dictàmens en temes concrets de la seua especialitat.  
4. La comissió, en un termini no superior a tres mesos, farà un inventari de béns, serveis i drets de la mancomunitat a dissoldre, xifrarà els seus recursos, càrregues i dèbits i farà una relació del seu personal; més tard, proposarà al ple de l'entitat la seua oportuna distribució als ajuntaments mancomunats.  
5. La proposta, per a ser aprovada vàlidament, requerirà el vot favorable de la majoria absoluta dels membres del ple de l'entitat. Una vegada aprovada, la proposta serà vinculant per als ajuntaments mancomunats.  
6. Després de la dissolució d'una mancomunitat, aquesta mantindrà la seua personalitat jurídica mentre no siga adoptat pel ple l'acord de liquidació i distribució del seu patrimoni, del qual hauran de donar publicitat en el Diari Oficial de la Generalitat Valenciana.  
  
  
DISPOSICIÓ ADDICIONAL   
  
Única  
Els registres de les diverses entitats locals mancomunades tindran la consideració de registres delegats del de la Mancomunitat a tots els efectes d'entrada, eixida i presentació de documents.  
  
  
DISPOSICIÓ FINAL  
  
Única  
En el que no està previst en aquests estatuts s'aplicarà el que estableix la legislació per a les entitats locals.